Csinál két arcmaszkot az Apple, az egyik ötször használható, a másik átlátszó lesz
Saját tervezésű arcmaszkkal fogja védeni dolgozóit az Apple. A védőeszközök egyike teljesen átlátszó lesz, így zökkenőmentesebb kommunikációt tesz lehetővé.
Az iPhone- és MacBook-gyártó Apple is arcmaszkok fejlesztése mellett döntött – derül ki a Bloomberg cikkéből, amely tudni véli, hogy a védőfelszerelést saját alkalmazottainak szánja a cupertinói óriás.

A maszkokból összesen kettő készül; az Apple Face Mask egy háromrétegű fejlesztés, amely a gyártó szerint az apró részecskéket is képes megszűrni, ráadásul mosható, és legalább ötször újrahasznosítható. A maszkot úgy tervezte a gyártó, hogy viseléskor ne párásodjon be tőle a szemüveg. Hivatalosan még nem közölt róla képet, de a MacRumors megszerzett egyet. Állítólag így néz ki:

A Bloomberg újságírója szombaton éjjel több képet is közzétett Twitterén a maszk csomagolásáról.

A másik arcmaszk a ClearMask nevet viseli, de ezt nem önállóan, hanem a Gallaudet Egyetemmel együtt tervezte meg a cég. Ennek a maszknak az a sajátossága, hogy teljesen átlátszó, így a viselője száját és arcmozgását mindvégig látni.

A maszk elsősorban a siket és nagyothallók számára jöhet jól, akik általában szájról olvasással fejtik meg, mint mondanak nekik – de a kommunikációt mindenki más számára is természetesebbé, zökkenőmentesebbé teszi. Az Apple ugyanakkor érdekelt abban, hogy az átlátszó maszkból is legyen olyanja, amelyet csak ők terveztek. Erről azonban még nem jelentek meg képek.

Az összeesküvés-elméletek terjesztői gyakorta hangoztatják, hogy az arcmaszk nem segít a járvány leküzdésében. Ez az állítás hamis: a tudósok több alkalommal bizonyították, hogy az arcmaszk az egyik leghatékonyabb mód, amellyel megakadályozható egy vírus továbbterjedése.

  Feltéve, hogy a viselője rendesen, az orrára is ráhúzva hordja.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
maszk fertőzés Apple koronavírus Apple ClearMask fertözött járvány Apple Face Mask arcmaszk